Rower slegs ure ná gewapende kaping vasgetrekVan die goedere waarop daar beslag gelê is. Foto: Verskaf. Twee mans, onderskeidelik 27 en 28 jaar oud, is vandeesweek in twee afsonderlike operasies in Musina deur die Limpopo-polisie vasgetrek. Lt.kol. Moatshe Ngoepe, woordvoerder van die polisie, het gesê ŉ 27-jarige man is slegs ure ná ŉ kaping in Musina vasgetrek. “Vier gewapende mans het wapens gerig op vier sakemanne en hul motor gekaap. Hulle is na ŉ afgeleë gebied buite die Musina-sakesentrum geneem en deursoek vir items soos kontant. Die sakemanne is beroof en die gewapende mans het van die toneel gevlug,” het Ngoepe gesê. Die polisie is na die toneel ontbied en het as gevolg van blitsige reaksie volgens Ngoepe daarin geslaag om ŉ verdagte vas te trek. Daar is tydens die inhegtenisneming beslag gelê op twee handwapens, ammunisie, selfone en ŉ Toyota Corolla. In ŉ ander voorval is ŉ 28-jarige man by Beitbrug-grenspos vasgetrek vir die besit van springstof wat in sy bagasie aangetref is. “Altesaam 49 springstofeenhede is gekonfiskeer. Verlede week is iemand met 281 eenhede vasgetrek,” het Ngoepe gesê. Albei verdagtes sal binnekort in die Musina-landdroshof verskyn. Die polisie se ondersoek duur voort.